ໃນວັນທີ 05 ເມສາ 2019 ທີ່ຜ່ານມານີ້, ທ່ານ ຫຸມພັນ ອິນທະຣາດ, ຮອງລັດຖະມົນຕີ ກະຊວງວິທະຍາສາດ ແລະ ເຕັກໂນໂລຊີ ຮ່ວມກັບ ທ່ານ ບົວສອນ ວົງສອງຄອນ, ຮອງເຈົ້າແຂວງ ແຂວງ ຈຳປາສັກ ໄດ້ຮ່ວມຖະແຫຼງຂ່າວງານມະຫາກຳຊັບສິນທາງປັນຍາ ແລະ ສະເຫຼີມສະຫຼອງ ວັນຊັບສິນທາງປັນຍາໂລກ ອັນເປັນກິດຈະກຳ ແລະ ເຫດການໜຶ່ງທີ່ສຳຄັນ ໃນການຊູກຍູ້ສົ່ງເສີມຫົວຄິດປະດິດສ້າງ-ປະດິດຄິດແຕ່ງ, ຄວາມຮູ້ພູມປັນຍາພື້ນບ້ານອັນເປັນມູນເຊື້ອ ຂອງປະຊາຊົນບັນດາເຜົ່າ ທີ່ຕິດພັນກັບຊັບສິນທາງປັນຍາ.
ຕໍ່ກັບການຖະແຫຼງຂ່າວ ຄັ້ງນີ້ ໄດ້ແຈ້ງໃຫ້ຊາບວ່າ: ງານມະຫາກຳຊັບສິນທາງປັນຍາ ໃນຄັ້ງນີ້ ກະຊວງ ວິທະຍາສາດ ແລະ ເຕັກໂນໂລຊີ ຮ່ວມກັບອຳນາດການປົກຄອງແຂວງຈຳປາສັກ ຈະໄດ້ເປັນເຈົ້າພາບ ຈັດງານມະຫາກຳຊັບສິນທາງປັນຍາຄັ້ງທີ່ 5 2019 ຂຶ້ນເຊີ່ງຈະເລີ້ມແຕ່ວັນທີ 24-28 ເມສາ 2019 ຢູ່ທີ່ຕະຫຼາດສູນການຄ້າ(ຊັ້ນ 3)ນະຄອນປາກເຊ,ແຂວງຈຳປາສັກ ພາຍໃຕ້ຄຳຂວັນ “ເສີມສ້າງຊັບສີນທາງປັນຍາ ເພື່ອພັດທະນາເສດຖະກິດ-ສັງຄົມ ແລະ ວັດທະນະທຳແບບຍືນຍົງ” ແລະ ຈະຈັດພິທີສະເຫຼີມສະຫຼອງວັນຊັບສິນທາງປັນຍາໂລກຄົບຮອບ 19 ປີ ຂຶ້ນໃນວັນທີ 26 ເມສາ 2019 ພາຍໃຕ້ຄຳຂວັນວ່າ “ຊັບສິນທາງປັນຍາ ແລະ ກິລາ : “ກ້າວຂຶ້ນສູ່ຫຼຽນຄຳ” [Reach for Gold: IP and Sports].”
ງານມະຫາກຳດັ່ງກ່າວ ຈະມີການວາງສະແດງຜົນງານຊັບສິນທາງປັນຍາຂອງລາວ ແລະສາກົນ. ພ້ອມດຽວກັນນັ້ນ, ຍັງຈະມີການຈັດຫລາຍກິດຈະກຳເປັນຕົ້ນ ການໂຄສະນາເຜີຍແຜ່ຄວາມຮູ້ທາງດ້ານຊັບສິນທາງປັນຍາ ເພື່ອສ້າງຄວາມເຂົ້າໃຈ ແລະ ເຫັນໄດ້ຄວາມສຳຄັນຂອງວຽກງານຊັບສິນທາງປັນຍາຕໍ່ການພັດທະນາເສດຖະກິດສັງຄົມແລະວັດທະນະທໍາ ແບບຍືນຍົງຂອງປະເທດເຮົາ ເຮັດໃຫ້ສາທາລະນະຊົນໄດ້ຮັບຮູ້ຂໍ້ມູນຂ່າວສານກ່ຽວກັບ ການຄຸ້ມຄອງແລະການປົກປ້ອງຊັບສິນທາງປັນຍາ ຂອງບັນດານັກຄົ້ນຄວ້າ, ນັກວິທະຍາ ສາດ, ນັກປະດິດສ້າງ, ນັກປະດິດຄິດແຕ່ງ ແລະ ຜູ້ທີ່ເປັນເຈົ້າຂອງຊັບສິນທາງປັນຍາອື່ນໆອີກດ້ວຍ.
ນອກຈາກເຈົ້າຂອງຜົນງານ, ຜຸ້ປະກອບການ ນຳເອົາຜະລິດຕະພັນຜົນງານທາງດ້ານຊັບສິນທາງປັນຍາປັນຍາ ແລະ ພູມປັນຍາພື້ນບ້ານອັນເປັນມູນເຊື້ອຂອງຕົນເຂົ້າຮ່ວມວາງສະແດງໃນງານຄັ້ງນີ້ແລ້ວ, ຜູ້ເຂົ້າຮ່ວມທັງພາຍໃນແລະຕ່າງປະເທດຈະໄດ້ມີໂອກາດພົບປະ, ແລກປ່ຽນບົດຮຽນປະສົບປະການ ຊື່ງກັນແລະກັນ ແລະສາມາດຈັບຄູ່ຮ່ວມທຸລະກິດນຳກັນ.
ໃນລະຫວ່າງວັນທີ 24 ເມສາ ເຖິງວັນທີ 28 ເມສາ 2019 ກົມຊັບສິນທາງປັນຍາ, ກະຊວງວິທະຍາສາດ ແລະ ເຕັກໂນໂລຊີ ພ້ອມດ້ວຍ ພະແນກວິທະຍາສາດ ແລະ ເຕັກໂນໂລຊີ ແຂວງ ແລະ ສະຖາບັນການສຶກສາຈະໄດ້ຈັດກອງປະຊຸມສໍາມະນາ ແລະ ໃຫ້ຄໍາປຶກສາ, ສົນທະນາແລກປ່ຽນກ່ຽວກັບວຽກງານຊັບສິນທາງປັນຍາ, ຊຶ່ງຈະໄດ້ແນະນໍາ ແລະ ບໍລິການ ກ່ຽວກັບການຈົດທະບຽນຊັບສິນອຸດສາຫະກໍາ, ພັນພືດໃໝ່ ແລະ ການແຈ້ງຂໍ້ມູນລິຂະສິດ ແລະ ສິດກ່ຽວຂ້ອງກັບລິຂະສິດ. ໃນງານ ກົມຊັບສິນທາງປັນຍາຍັງຈະໄດ້ໃຫ້ບໍລິການຮັບຄໍາຮ້ອງຂໍຈົດທະບຽນຊັບສິນອຸດສາຫະກໍາ ແລະ ຄໍາຮ້ອງຂໍແຈ້ງຂໍ້ມູນລິຂະສິດ ແລະ ສິດກ່ຽວຂ້ອງກັບລິຂະສິດ ໃນທຸກໆວັນ ຕະຫລອດການຈັດງານ.
ໃນໄລຍະການຈັດງານມະຫາກຳຊັບສິນທາງປັນຍາ ທີ່ຈະຈັດຂຶ້ນໃນປີນີ້ ແມ່ນຈະຈັດຢູ່ນະຄອນປາກເຊ ແຂວງຈຳປາສັກ ເນື່ອງຈາກແຂວງດັ່ງກ່າວ ກໍເປັນແຂວງໜຶ່ງທີ່ຢູ່ໃນເປົ້າໝາຍທີ່ອີງຕາມແຜນແມ່ບົດຂອງລັດຖະບານ ໃນການສ້າງຄວາມເຂັ້ມແຂງທາງດ້ານວຽກງານຊັບສິນທາງປັນຍາ ເພື່ອປົກປ້ອງພູມປັນຍາໃນການປະດິດສ້າງ ແລະ ປະດິດຄິດແຕ່ງ ແລະ ເພື່ອປົກປ້ອງຜົນປະໂຫຍດໃນການສ້າງມູນຄ່າເພີ່ມຂອງສິນຄ້າ ແລະ ສາມາດແຂ່ງຂັນໃນຕະຫຼາດ ພ້ອມນັ້ນ ໃນແຂວງດັ່ງກ່າວ ກໍມີຄວາມພ້ອມໃນການຍື່ນຂໍຈົດທະບຽນຖິ່ນກຳເກີດ ທີ່ເປັນຜະລິດຕະພັນຂອງທ້ອງຖິ່ນ ຄືກາເຟບໍລິເວນ ແລະ ຊາປາກຊ່ອງ. ພ້ອມກັນນັ້ນ ກໍຈະມີການຮັບຄຳຮ້ອງຂໍຈົດທະບຽນຖິ່ນກຳເນີດ ເຫຼົ້າແຊັມເປນ ຊຶ່ງເປັນຜະລິດຕະພັນ ທີ່ຈະຍື່ນຂໍ ຕໍ່ຈາກ ຖິ່ນກຳເນີດເຂົ້າໄກ່ນ້ອຍ ຂອງແຂວງ ຫົວພັນ ແລະ ຊຽງຂວາງ ທີ່ໄດ້ຮັບການຈົດທະບຽນມາແລ້ວ ໃນປີ 2018.
ວັນທີ 26 ເມສາ ນີ້ ກໍເປັນວັນສະເຫຼີມສະຫຼອງ ວັນຊັບສິນທາງປັນຍາໂລກ ທີ່ໄດ້ໝູນວຽນມາຄົບຮອບ 19ປີ ພໍດີ ຊຶ່ງເປັນການສ້າງຈິດສໍານຶກໃຫ້ແກ່ສັງຄົມເຂົ້າໃຈກ່ຽວກັບ ພາລະບົດບາດ ແລະ ຄວາມສຳຄັນຂອງວຽກງານຊັບສິນທາງປັນຍາ ເຊັ່ນ: ສິດທິບັດ, ອະນຸສິດທິບັດ, ແບບອຸດສາຫະກຳ, ແບບຜັງວົງຈອນລວມ, ເຄື່ອງໝາຍການຄ້າ, ຖິ່ນກໍາເນີດ, ພັນພືດໃໝ່, ລິຂະສິດ ແລະ ສິດກ່ຽວຂ້ອງກັບລິຂະສິດ ແລະ ພູມປັນຍາພື້ນບ້ານອັນເປັນມູນເຊື້ອໃນການພັດທະນາເສດຖະກິດ-ສັງຄົມ ແລະ ວັດທະນະທຳ ທີ່ເປັນການສະແດງເຖິງ ການປົກປ້ອງສິດ, ການປົກປ້ອງຜົນປະໂຫຍດຂອງນັກຄົ້ນຄວ້າ, ນັກປະດິດສ້າງ ແລະ ປະດິດຄິດແຕ່ງ ເພື່ອຊຸກຍູ້ສົ່ງເສີມຄວາມຄິດສ້າງສັນຂອງມວນມະນຸດ; ການສະເຫຼີມສະຫຼອງວັນຊັບສິນທາງປັນຍາໂລກ ໃນວັນທີ 26 ເມສາ ນີ້ ຈະບໍ່ພຽງແຕ່ແມ່ນການສະເຫຼີມສະຫຼອງພາຍໃນນະຄອນປາກເຊເທົ່ານັ້ນ, ໃນທຸກໆແຂວງ ຂອງສປປ ລາວ ກໍຈະສະເຫຼີມສະຫຼອງເຊັ່ນກັນ ຊຶ່ງເປັນການສ້າງຂະບວນການອັນຟົດຟື້ນ ທັງເປັນການສ້າງຄວາມເຂົ້າໃຈ ແລະ ບົ່ງບອກເຖິງການໃຫ້ຄວາມສຳຄັນຕໍ່ວຽກງານຊັບສິນທາງປັນຍາ ໃນທຸກໆ ຂັ້ນທ້ອງຖິ່ນ ທີ່ຈະເປັນທ່າແຮງສຳຄັນອັນໜຶ່ງ ໃນການພັດທະນາເສດຖະກິດ ແລະ ວັດທະນະທຳແບບຍືນຍົງ ໃນອານາຄົດ.
ສຳລັບປີນີ້ອົງການຊັບສິນທາງປັນຍາໂລກ ໄດ້ກຳນົດຄໍາຂວັນການສະເຫຼີມສະຫຼອງໃນທົ່ວໂລກວ່າ:“ຊັບສິນທາງປັນຍາ ແລະ ກິລາ : ກ້າວຂຶ້ນສູ່ຫຼຽນຄຳ [Reach for Gold: IP and Sports]” ຊຶ່ງເປັນການຊີ້ໃຫ້ເຫັນເຖິງບົດບາດ ແລະ ຄວາມສໍາຄັນ ຂອງຊັບສິນທາງປັນຍາໃນການຊຸກຍູ້ສົ່ງເສີມນະວັດຕະກຳ ແລະ ຫົວຄິດປະດິດແຕ່ງໂດຍສະເພາະ ພະລັງຂອງກິລາທີ່ມີຄວາມສຳຄັນຕໍ່ການພັດທະນາຄຸນນະພາບຊີວິດຂອງປະຊາຊົນ ທັງໃນດ້ານຮ່າງກາຍ ແລະ ຈິດໃຈ, ເປັນປັດໄຈທີ່ສຳຄັນ ທີ່ເຮັດໃຫ້ປະຊາຊົນ ສາມາດພັດທະນາຄຸນນະພາບຊີວິດຂອງຕົນເອງ, ຄອບຄົວ, ຊຸມຊົນ ແລະ ສັງຄົມ ນຳໄປສູ່ການພັດທະນາເສດຖະກິດ-ວັດທະນະທຳ ໄດ້ຢ່າງມີປະສິດທິພາບ. ສປປ ລາວ ເຮົາ ມີນະໂຍບາຍ ໂດຍຖືເອົາ ກິລາ-ກາຍຍະກໍາ ເປັນວຽກງານໜ່ຶງທ່ີສໍາຄັນ ໃນການພັດທະນາຊັບພະຍາກອນມະນຸດ, ສ້າງໃຫ້ຄົນເຮົາເປັນຜູ້ມີຄວາມອົດທົນ, ເຂັ້ມແຂງ, ມີຄວາມເສຍສະຫຼະ, ມີລະບຽບວິໄນ, ມີິນ້ຳໃຈຮັກຊາດເຮັດໃຫ້ສັງຄົມມີຊີວິດຊີວາແລະ ມີບັນຍາກາດມ່ວນຊື່ນ. ກ້າວໄປເຖິງການສ້າງກິລາ-ກາຍຍະກຳ ເປັນອາຊີບເທື່ອລະກ້າວ, ສົ່ງເສີມການແລກປ່ຽນ, ການແຂ່ງຂັນໃນລະດັບ, ພາກພື້ນ ແລະ ສາກົນ. ພາຍໃນງານມະຫາກຳຊັບສິນທາງປັນຍາ ປີນີ້, ຍັງມີບູ໊ດ ຍັງມີຜະລິດຕະພັນຖິ່ນກຳເນີດ, ສິນຄ້າກະສິກຳ-ຫັດຖະກຳ ທີ່ເປັນພູມປັນຍາທ້ອງຖິ່ນ, ສິນຄ້າຈາກສະມາຄົມນັກທຸລະກິດໜຸ່ມ ທີ່ມາຈາກພາຍໃນ ແລະ ຕ່າງປະເທດອີກດ້ວຍ.
ພິທີດ່ັງກ່າວ ມີບັນດາຮອງລັດຖະມົນຕີ, ຫົວໜ້າຫ້ອງການ, ກົມ, ສະຖາບັນ, ພະນັກງານວິຊາການ, ພາກສ່ວນທີ່ກ່ຽວຂ້ອງ ພ້ອມດ້ວຍບັນດາສື່ມວນຊົນ ຕ່າງເຂົ້າຮ່ວມ.